Repetition med brug af elevstillede spørgsmål og woop-jagt (løb med quiz) vha. woop-app

Uddannelse:
EUD/EUD10

Fag:
Virksomhedsøkonomi, Afsætning, Samfundsfag eller andre fag med mange fagbegreber.

Formål:
Repetition af fagbegreber fra faget, så eleverne forstår betydningen af fagord og begreber.
At eleverne motiveres til at tage ansvar for egen læring gennem aktiviteter, som forudsætter, at eleverne læser i deres fagbøger.
At eleverne får bevægelse ind i undervisningen.

Faglige mål: 
· At eleverne får kendskab til forskellige fagord og begreber som knytter sig til faget
· At eleven kan bruge og anvende fagord- og begreber, som knytter sig til emnet.

Almene mål:
· At eleverne i grupper kan samskabe fagligt indhold rettet mod anvendelse af øvrige elever
· At eleverne trænes i at samarbejde omkring samskabelse inden for et fagligt stofområde
· At eleverne øger deres it-tekniske færdigheder.

Introduktion:
Emnerne bearbejdes på klassen som almindelige undervisning fx med oplæg fra læreren. Eleverne arbejder med relevante opgaver, som knytter sig til emnet. 
Gamification vha. ’løb med quiz’ kan med fordel anvendes som repetition til sidst i forløbet eller f.eks. før/efter en ferie.
Det er vigtigt, at underviser gennemgår, hvad et godt spørgsmål er.

Gruppearbejde om udarbejdelse af spørgsmål:
Eleverne skal i grupper sammen finde relevante spørgsmål til emnet samt udarbejde plausible forkerte svar.
Spørgsmålene: (fx 5 fra hver gruppe)
· skal være bredt fordelt i emnerne
· skal stilles, så man kan finde svar i det, der er gennemgået i klassen
· må ikke være for nemme
· må ikke være for svære
Der skal være tre svarmuligheder til hvert spørgsmål

Svarmulighederne:
· skal være plausible (sandsynlige, rimelige)
· må ikke indeholde delvis rigtige svar (kun rigtige og forkerte)
Grupperne skal angive, hvilket svar der er rigtigt

Underviseren kvalitetssikrer spørgsmålene og svarmuligheder (til f.eks. næste undervisningsgang)
Det er vigtigt, at eleverne diskuterer, hvad der er gode spørgsmål og plausible og entydige svarmuligheder.
Oprettelse af Woop-jagt
Elever retter deres spørgsmål efter anvisning fra underviseren.
Vigtigt at selve app’en introduceres. 
Læreren forklarer, hvordan woop app´en anvendes.
Alternativt kan eleverne se you-tupe instruktionsvideoer: https://www.youtube.com/watch?v=uztlK-UFe1k

Disciplinerede/modne elever kan selv indtaste spørgsmålene i app’en.
Vigtigt at i rammesætte hvor lang jagten må være f.eks. maks. 600 meter.
 (Underviseren kan vælge selv at indtaste jagten med de kvalitetssikrede spørgsmål, hvis eleverne er unge, udisciplinerede eller fagligt svage).
Eleverne prøver hinandens jagt:
Eleverne prøver én til to af de andre grupperes jagte. Grupperne går turen og besvarer spørgsmålene. Man kan evt. forlange, at de skal vise deres resultat for underviser, når de er tilbage fra jagten.
Det er også vigtigt at sætte en tidsgrænse på jagten eller gøre tid til en konkurrencefaktor.

Metode:
Gruppearbejde som produktion spørgsmål og svarmuligheder
Gamification, når eleverne prøver hinandens woop-løb.
 
Materialer:
Fagbøger – fx fra Systime
Klassematerialer fra emnerne
WOOP-app

Foretaget evaluering:
Test af eleverne kendskab til fagbegreber med før og efter test.
Fokusgruppeinterview om elevernes oplevelse af forløbet.

Vigtigste pointer:
· Hav styr på teknikken – brug evt. teknisk dygtige elever som hjælpere
· Selv en forholdsvis fagligt svag gruppe kunne producere spørgsmål af acceptabel kvalitet
· God læring i at producere spørgsmål og svar – også de forkerte svar

Elevudtalelser:
’Det giver sådan lidt sammenhold’
’Man lærer mere for ’man får ligesom input fra de andre’
’Dejligt at komme ud og få noget luft’
’Meget fint her sidst på dagen’
’Jeg synes godt at den app den var meget besværlig’



